अगर आपका मन बीटेक में बिल्कुल नहीं लग रहा है और आपके दिलो-दिमाग में फैशन डिजाइनर बनने की बात बैठी हुई है, तो निश्चित रूप से आपको इसके बारे में अपने परिवार में चर्चा करनी चाहिए। बेशक आपके दो साल बेमन का कोर्स करने में बेकार हो गए, पर आगे के करियर में या जिंदगीभर कुढ़ते रहने की बजाय अभी साहस के साथ खड़ा होने का सही समय है। फैमिली को समझाने की कोशिश करें। उन्हें भरोसा दिलाएं कि अगर आपको मनपसंद करियर में आगे बढ़ने का मौका दिया जाए, तो आप उन्हें निराश नहीं करेंगी। आप उनसे एक मौका देने का अनुरोध करें। जब आप अपनी रुचि के क्षेत्र में जोरदार प्रदर्शन करेंगी, तो उन्हें भी अच्छा लगेगा। आखिर वे भी तो आपकी खुशी और अच्छे करियर के लिए ही बीटेक करा रहे थे।